Lukács Helga-Erika

*Levél a kutyák királyának*

zűrös szivárványba párolog az elmém

éget, ami körülvesz

s mégis oly könnyű most itt lebegnem

túl sok a sárga a vásznon

szemráncaimat el kell rejtenem

csak én létezem

most

volt idő jóllehet

királyi talpnyaló kedvemben

vadhúst megtagadva

kenyérmorzsával is beértem

az élet kegyetlen

de kutyaként is kastély melegében

lehetett éheznem

luxusnyomor

érthetetlen

hogy elmém színterén esetenként

fellobban egy fénysugár

s az mint özönvíz

új világot teremt hajnalhasadtig

míg néhány napig újra

rendes ember lehetek

ez csupán a véletlen

nem én felelek értetek

ha primitív értelmetek jobb színt tőlem remél

a kopott szürke nappalok helyett

úgy illik megtaláltam helyemet

maradásra sarkallva tisztes személyemet

átnyújtom hát magamnak a levelet

bolhacsípés nem elég ok

hogy ne ugassátok a nevemet

 *Kézdivásárhely, 2022. február 25.*